Title: คำแนะนำของประธานศาลฎีกา เกี่ยวกับขั้นตอนการเบิกจ่ายเงินรางวัลและค่าใช้จ่ายทนายความที่ศาลตั้ง

คำแนะนำของประธานศาลฎีกา

คำแนะนำของประธานศาลฎีกา
เกี่ยวกับขั้นตอนการเบิกจ่ายเงินรางวัลและค่าใช้จ่ายทนายความที่ศาลตั้ง[๑]

โดยที่ประมวลกฎหมายวิธีพิจารณาความอาญา มาตรา ๔๔/๒ และมาตรา ๑๗๓
บัญญัติให้ศาลพิจารณาจ่ายเงินรางวัลและค่าใช้จ่ายแก่ทนายความที่ศาลตั้ง
ตามระเบียบที่คณะกรรมการบริหารศาลยุติธรรมกำหนดโดยความเห็นชอบจากกระทรวงการคลัง
เพื่อให้การเบิกจ่ายเงินรางวัลและค่าใช้จ่ายทนายความที่ศาลตั้งเป็นไปด้วยความเรียบร้อย
รวดเร็ว และเป็นมาตรฐานเดียวกัน

อาศัยอำนาจตามความในมาตรา ๕ แห่งพระธรรมนูญศาลยุติธรรม
ซึ่งแก้ไขเพิ่มเติมโดยพระราชบัญญัติแก้ไขเพิ่มเติมพระธรรมนูญศาลยุติธรรม (ฉบับที่
๓) พ.ศ. ๒๕๕๑ ประธานศาลฎีกาจึงออกคำแนะนำ ดังต่อไปนี้

ข้อ ๑  กรณีที่มีการวินิจฉัยชี้ขาดคดี
ในวันที่ศาลชั้นต้นอ่านคำพิพากษาหรือคำสั่งชี้ขาดคดีผู้พิพากษาเจ้าของสำนวนหรือองค์คณะพึงพิจารณาสั่งจ่ายเงินรางวัลให้แก่ทนายความที่ศาลตั้ง
โดยจดลงไว้ในรายงานกระบวนพิจารณา
หากศาลไม่ได้สั่งจ่ายเงินรางวัลทนายความไว้ในรายงานกระบวนพิจารณา
ให้เจ้าหน้าที่หน้าบัลลังก์จัดทำรายงานเจ้าหน้าที่เสนอผู้พิพากษาเจ้าของสำนวนหรือองค์คณะเพื่อพิจารณาสั่งจ่ายโดยเร็ว

ข้อ ๒  กรณีที่มีการตรวจพยานหลักฐานก่อนสืบพยาน
หากศาลชั้นต้นเห็นสมควรให้จ่ายเงินรางวัลบางส่วน
ผู้พิพากษาเจ้าของสำนวนหรือองค์คณะพึงพิจารณาสั่งจ่ายเมื่อตรวจพยานหลักฐานเสร็จโดยสั่งไว้ในรายงานกระบวนพิจารณาว่าจะให้จ่ายหรือไม่เป็นจำนวนเท่าใด

ข้อ ๓  กรณีที่มีการดำเนินคดีในชั้นอุทธรณ์หรือฎีกา
หากศาลชั้นต้นเห็นสมควรให้จ่ายเงินรางวัลเพิ่มเติม
พึงพิจารณาสั่งจ่ายในวันที่ศาลอ่านคำพิพากษาหรือคำสั่งศาลอุทธรณ์
หรือศาลฎีกาโดยจดลงไว้ในรายงานกระบวนพิจารณา
กรณีที่มิได้มีการอ่านคำพิพากษาหรือคำสั่งศาลอุทธรณ์หรือศาลฎีกาโดยศาลชั้นต้นผู้วินิจฉัยชี้ขาดคดีเมื่อได้รับคำร้องขอจากทนายความ
ให้ศาลชั้นต้นผู้วินิจฉัยชี้ขาดคดีพิจารณาสั่งจ่ายโดยเร็ว

ข้อ ๔  กรณีที่มีการดำเนินการชั้นบังคับคดี
หากศาลชั้นต้นเห็นสมควรจ่ายเงินรางวัลเพิ่มเติมพึงสั่งจ่ายโดยเร็วเมื่อได้รับคำร้องขอจากทนายความเมื่อทนายความได้ปฏิบัติหน้าที่เสร็จสิ้นแล้ว

ข้อ ๕  การจ่ายเงินรางวัลทนายความในกรณีอื่น
พึงสั่งจ่ายเมื่อทนายความได้ปฏิบัติหน้าที่เสร็จสิ้นแล้ว โดยนำข้อ ๑
มาใช้โดยอนุโลม

ข้อ ๖  ค่าใช้จ่ายทนายความที่ศาลตั้งให้ผู้ต้องหาหรือจำเลย
ตามข้อ ๘ และข้อ ๙ แห่งระเบียบคณะกรรมการบริหารศาลยุติธรรม ว่าด้วยการจ่ายเงินรางวัลและค่าใช้จ่ายแก่ทนายความที่ศาลตั้งให้ผู้ต้องหาหรือจำเลย
ตามประมวลกฎหมายวิธีพิจารณาความอาญา มาตรา ๑๗๓ พ.ศ. ๒๕๔๘
และค่าใช้จ่ายของทนายความที่ศาลตั้งให้ผู้เสียหายตามข้อ ๕ และข้อ ๖
แห่งระเบียบคณะกรรมการบริหารศาลยุติธรรม ว่าด้วยการจ่ายเงินรางวัลและค่าใช้จ่ายแก่ทนายความที่ศาลตั้ง
ให้ผู้เสียหายตามประมวลกฎหมายวิธีพิจารณาความอาญา มาตรา ๔๔/๒ วรรคสอง พ.ศ. ๒๕๕๐ รวมถึงค่าใช้จ่ายของทนายความตามมาตรา
๑๕๐ วรรคท้าย นั้น
เมื่อได้รับรายงานการเบิกจ่ายเงินจากเจ้าหน้าที่ศาลชั้นต้นพึงพิจารณาสั่งจ่ายโดยเร็ว

ข้อ ๗  ให้เลขาธิการสำนักงานศาลยุติธรรมวางระเบียบปฏิบัติทางธุรการเพื่อให้การจ่ายเงินตามคำแนะนำนี้เป็นไปด้วยความเรียบร้อยและรวดเร็ว

ให้ไว้
ณ วันที่ ๒๗ กันยายน พ.ศ. ๒๕๕๕
ไพโรจน์
 วายุภาพ
ประธานศาลฎีกา

ปริยานุช/ผู้จัดทำ
๑๕ พฤศจิกายน
๒๕๕๕

ชาญ/ผู้ตรวจ
๒๐ พฤศจิกายน ๒๕๕๕

[๑] ราชกิจจานุเบกษา
เล่ม ๑๒๙/ตอนที่ ๑๐๖ ก/หน้า ๘๑/๑๔ พฤศจิกายน ๒๕๕๕